CELEX: 52015PC0005
Language: hu
Date: 2015-01-08
Title: Javaslat AZ EURÓPAI PARLAMENT ÉS A TANÁCS HATÁROZATA az Ukrajnának nyújtott makroszintű pénzügyi támogatásról

|
			
		
		
		52015PC0005
		
			Javaslat AZ EURÓPAI PARLAMENT ÉS A TANÁCS HATÁROZATA az Ukrajnának nyújtott makroszintű pénzügyi támogatásról /* COM/2015/05 final - 2015/0005 (COD) */
			
				
		
		
			
			   	INDOKOLÁS
1.  A JAVASLAT HÁTTERE
·                    
A javaslat okai és céljai 
Az Európai Unió egyre szorosabb, a kétoldalú
együttműködésen túlmutató kapcsolatokra törekszik Ukrajnával, amelyek
egyben előrehaladást jelentenek a politikai társulás és a gazdasági
integráció felé is. Ukrajna mind az európai szomszédságpolitika, mind a keleti
partnerség szempontjából fontos ország. Az EU 1998-ban partnerségi és
együttműködési megállapodást kötött Ukrajnával, amely valamennyi
alapvető reformterületen meghatározza az együttműködés keretét és
változatlanul az EU és Ukrajna közötti kapcsolat jogi alapját jelenti. A
kapcsolatok tovább erősödtek 2009 novemberében, amikor az ukrán miniszteri
kabinet elfogadta az EU–Ukrajna társulási menetrendet, amelyet 2011-ben
megújítottak (az EU–Ukrajna Együttműködési Tanács 2013 júniusában hagyta
jóvá). 2014. március 21-én és június 27-én az EU és Ukrajna társulási
megállapodást írt alá, amely lehetővé teszi az EU és Ukrajna közötti
mélyreható politikai társulást és gazdasági integrációt. A megállapodás
területek széles skáláját öleli fel, így például az igazságszolgáltatást, a
kereskedelmi és az ágazati együttműködést többek között az energia, a
közlekedés és a környezetvédelem területén, továbbá részletes és mindkét fél
számára kötelező erejű kötelezettségvállalásokat és határidőket
határoz meg.
Az ukrán gazdaság a régóta fennálló
makrogazdasági egyensúlyhiány és a strukturális problémák következtében súlyos
recesszióval küzd. A helyzetet súlyosbította az ország keleti részében kitört
fegyveres konfliktus, amely a termelési kapacitás jelentős mértékű
visszaesése és a bizalom csökkenése által súlyos veszteségeket okozott a
gazdaság számára. A tömeges megmozdulások hatására Viktor Janukovics volt elnök
elvesztette hatalmát, és 2014 februárjában reformpárti kormányt neveztek ki
Ukrajnában. Az új kormány ambiciózus makrogazdasági kiigazítási és
strukturálisreform-programot kezdeményezett azzal a céllal, hogy megváltoztassa
az országban alkalmazott nem életképes gazdasági modellt és lehetővé tegye
a hosszú távú, fenntartható növekedést. E program a Nemzetközi Valutaalap 17
milliárd USD összegű pénzügyi segítségnyújtási programjára, valamint más
nemzetközi donorok jelentős mértékű támogatására épült. 
A 2014 februárjában végbement politikai
változást követően Ukrajnában szabad és demokratikus elnökválasztást és
parlamenti választást tartottak (május 25-én és október 26-án). Ezen
túlmenően 2014-ben fontos lépésekre került sor az ukrán hatóságok
részéről a korrupció elleni küzdelem és a jogállamiság megerősítése
terén. 2014 decemberében az újonnan alakult kormány a koalíciós kormány
reformprogramját körvonalazó, ambiciózus cselekvési tervet terjesztett
elő. Ezt a tervek szerint 2015 elején egy átfogó nemzeti reformstratégia
követi, amely a 2015–2017 közötti időszak vonatkozásában a középtávú
makrogazdasági stabilitás, valamint az EU–Ukrajna társulási megállapodás
végrehajtásának biztosításához szükséges gazdasági, politikai, igazságügyi és
közigazgatási reformintézkedéseket határoz meg. 
A hatóságok reformtörekvéseit azonban
jelentősen hátráltatta az ország keleti részét érintő fegyveres
konfliktus, az Oroszország által bevezetett kereskedelmi korlátozások
szigorítása, valamint a két ország közötti földgázvita fokozódása. Ennek
következtében az ukrán gazdasági recesszió a nemzetközi donorok által
eredetileg vártnál súlyosabbá vált. A válság várhatóan elhúzódik, mivel Ukrajna
gazdaságának zsugorodása 2015-ben is folytatódni fog. Az exportbevételeknek az
ország keleti területét érintő konfliktus és a bizalmi válság miatti
visszaesése a helyi valuta jelentős leértékelődéséhez és a nemzetközi
tartalékok kimerüléséhez vezetett. Ukrajna jelenleg nem fér hozzá a nemzetközi
tőkepiacokhoz, és nem várható, hogy ez a helyzet rövid távon megváltozik.
Ezért további jelentős külső finanszírozási rés keletkezett.
Mindezek alapján további hivatalos pénzügyi
támogatás szükséges Ukrajna fizetési mérleggel kapcsolatos rövid távú
szükségleteinek kielégítéséhez, beleértve a nemzetközi tartalékok feltöltését,
valamint a hatóságok – különösen az energia- és a bankszektor átalakítását
érintő – reformprogramjának támogatásához. Végül, de nem utolsósorban
támogatásra van szükség a befektetői bizalom visszaállításához, amely
alapvető fontosságú ahhoz, hogy Ukrajna gazdasága ismét fenntartható növekedési
pályára állhasson.
Ukrajna 2014.
szeptember 9-én 2 milliárd EUR összegű makroszintű pénzügyi
támogatást igényelt az Európai Uniótól. A makroszintű pénzügyi
támogatás iránti kérelmet egy 2014. december 15-én kelt újabb levélben
megerősítették. Figyelembe véve az említett kérelmeket és Ukrajna
gazdasági helyzetét, és különösen a további jelentős külső
finanszírozási szükségletek felmerülését, az Európai Bizottság javaslatot
nyújt be az Európai Parlamentnek és a Tanácsnak egy Ukrajna számára középtávú
hitelek formájában nyújtandó, legfeljebb 1,8 milliárd EUR összegű
makroszintű pénzügyi támogatásról. 
A javasolt makroszintű pénzügyi
támogatás célja, hogy képessé tegye Ukrajnát a fennmaradó további külső
finanszírozási szükségletek egy részének fedezésére 2015-ben és 2016 elején, a
folyamatban lévő IMF-programmal összefüggésben. E
további szükségletek összege az IMF becslése szerint 15 milliárd USD. Az uniós
támogatás emellett csökkentené a gazdaság rövid távú fizetésimérleg- és
költségvetési kockázatait, miközben támogatja a kormány kiigazítási és
reformprogramjait egy megfelelő, az ukrán hatóságokkal kötendő
egyetértési megállapodásban (a továbbiakban: egyetértési megállapodás)
rögzítendő, kapcsolódó szakpolitikai intézkedéseket tartalmazó csomag
által.
Ebben a helyzetben a Bizottság úgy véli, hogy
a javasolt összegű és típusú makroszintű pénzügyi támogatási
művelet politikai és gazdasági feltételei biztosítottak.
·                    
Általános háttér
Ukrajna a régóta fennálló gazdasági és
strukturális nehézségek következtében súlyos recesszióval küzd. A helyzetet
súlyosbítja az ország keleti részét érintő fegyveres konfliktus, amely
nemcsak az ukrán termelési kapacitás egy részét tette tönkre, hanem
jelentősen visszavetette a lakosság és a vállalkozások bizalmát is. Az
elmúlt hónapokban az olyannyira szükséges, az egyenlőtlenségek
csökkentését és a költségvetési és a külső fenntarthatóság védelmét célzó
stabilizációs politikák végrehajtása tovább rontotta a rövid távú gazdasági
kilátásokat. Ennek következtében 2014-ben a reál GDP várhatóan mintegy
7%-kal zsugorodik.
Az erőteljes gazdasági recesszió és a
központi bank konzervatív politikái ellenére az inflációs nyomás továbbra is
magas, ami visszatükrözi az árfolyamgyengülést és a szabályozott árak
kiigazítását (különösen a közüzemi díjak esetében). A fogyasztóiár-infláció
novemberre az előző év azonos időszakához viszonyítva
21,8 %-ra nőtt és a várakozások szerint tovább emelkedik a
közeljövőben, amikor a nemzeti valuta leértékelődésének hatása teljes
mértékben érzékelhetővé válik. A hrivnya a februári
árfolyam-lebegtetés óta az amerikai dollárhoz képest jóval a kezdeti
várakozások felett, csaknem 50 %-kal gyengült. A gyengülés különösen
erős volt augusztusban és szeptemberben, ami arra kényszerítette a
központi bankot, hogy a devizapiaci intervenciók mellett bevezessen számos
közigazgatási intézkedést és devizakorlátozást is, aminek köszönhetően az
októberi parlamenti választások előtt ideiglenesen stabilizálódott az
átváltási árfolyam. Ugyanakkor az említett intézkedések hátrányosan érintették
a gazdasági tevékenységet és az amúgy is alacsony nemzetközi tartalékok gyors
kimerüléséhez vezettek. Az adminisztratív korlátozások enyhülésének
következtében a valuta novembertől kezdődően jelentősen
leértékelődött.
A gyenge gazdasági tevékenység, a külföldi
devizában denominált adósságállományra vonatkozó, a jelentős
valutaleértékelődés miatti magasabb kamatkiadások, valamint az ország
keleti területein az adóbeszedési kapacitás jelentős visszaesése
együttesen a költségvetési hiány növekedését eredményezte 2014-ben a
hatóságok által bevezetett számos megszorító intézkedés ellenére[1]. A pénzügyminisztérium
közelmúltbeli előrejelzései szerint az államháztartási hiány 2014-ben
összességében a GDP 5,3 %-ára emelkedik. 
Az államháztartásra nézve 2014-ben további
súlyos terhet jelentett a nehézségekkel küzdő olaj- és gázipari vállalat,
a Naftogaz. Ez a társaság a háztartások és a kommunális
közműszolgáltatók esetében szabályozott gázárplafon miatt hagyományosan
jelentős működési hiánnyal küzd, ami miatt veszteséges értékesítésre
kényszerül, és általános működése sem hatékony. 2014-ben a társaság
tevékenységeit negatívan befolyásolta a hrivnya leértékelődése, valamint
az orosz gázszállítások utáni fizetési hátralék fedezésének szükségessége
(beleértve a 2013-ban felhalmozódott hátralékot). Ennek eredményeként az állam
novemberben arra kényszerült, hogy 103 milliárd hrivnyát, vagyis az előre
jelzett GDP 6,8 %-nak megfelelő összeget juttasson a Naftogaznak. Így
a Naftogaz veszteségét is magában foglaló ukrán általános költségvetési
hiány 2014-ben az előrejelzések szerint a GDP közel 12 %-nak felel
meg, amely emelkedést jelent a 2013-as 6,7 %-hoz, valamint az IMF
által 2014 áprilisában előre jelzett 8,5 %-hoz képest. 
A növekvő költségvetési hiány, a helyi
valuta erős leértékelődése, valamint a súlyos gazdasági visszaesés
jelentősen rontotta az ukrán államadósságra vonatkozó adatokat. 2014.
október végén az államadósság elérte a 2014-re adott előrejelzések
szerinti GDP 63 %-át, azaz csaknem 23 százalékponttal emelkedett 2013
végéhez képest, amikor az államadóság a GDP 40,2 %-ának felelt meg. 
A külső oldalon a hrivnya
leértékelődése, valamint a gyenge hazai kereslet hozzájárult a folyó
fizetési mérleg jelentős kiigazításához. A hiány 2014-ben várhatóan a
GDP 4 %-a körüli értékre csökken a 2013-as 9,0 %-os értékről,
bár ez elsősorban az erős importvisszaesésnek tulajdonítható[2]. Ehhez ugyanakkor a
nagy geopolitikai bizonytalanság miatti csökkenő bizalomnak
köszönhetően jelentős pénzügyi kiáramlás társult a magánszektorban[3]. A 2014. májusi
kezdettel meghosszabbított hivatalos finanszírozás nem volt elegendő
ahhoz, hogy ellensúlyozza a tőkekiáramlást. Ukrajna május és december
között összesen mintegy 9 milliárd USD értékű bruttó hivatalos
finanszírozásban részesült, amelynek jelentős részét az esedékessé váló
adósságtörlesztésre használták fel (lásd az IMF és az egyéb donorok 2014-ig
nyújtott támogatásait). 
A mélyülő gazdasági recesszió és a
bizalmi válság miatt a 2014-ben Ukrajnának nyújtott jelentős hivatalos
pénzügyi támogatás nem volt elegendő ahhoz, hogy megállítsa a tartalékok
folyamatos kimerülését. Az év első tizenegy hónapjában a tartalékok
szintje 2013 végéhez képest a felére csökkent és csupán 10 milliárd USD-t tett
ki. További jelentős zuhanás várható decemberben a gázelszámolás
eredményeként (beleértve az Oroszország felé fennálló fizetési hátralékokat).
Ennek következtében Ukrajna bruttó nemzetközi tartalékai 2014 végére várhatóan
7 milliárd USD-re csökkennek, ami a 2015-ös előrejelzések szerint egyhavi
áru- és szolgáltatásimportnak felel meg.
2014. április 30-án az IMF két évre szóló
készenléti hitelmegállapodást hagyott jóvá Ukrajna vonatkozásában 10,976
milliárd SDR (különleges lehívási jog) összegben (17 milliárd USD, azaz az
ország kvótájának 800 %-a). Az IMF pénzügyi támogatását egyéb
jelentős hivatalos és bilaterális támogatások (EU, USA, Japán, Kanada)
egészítik ki. Más nemzetközi pénzügyi intézmények, például a Világbank, az EBRD
és az EBB, szintén jelentősen megnövelték az ukrán gazdasági átalakuláshoz
nyújtott támogatásukat.
Tekintettel azonban a vártnál súlyosabb
gazdasági recesszióra és a bizalmi válság miatti erős
tőkekiáramlásokra, Ukrajna további jelentős külső finanszírozási
szükségletekkel szembesül 2015-ben és 2016 elején. Ezen szükségletek hátterében
mindenekelőtt az az igény áll, hogy fel kell tölteni a nagyon lecsökkent
nemzetközi tartalékokat és meg kell állítani a jelentős
magántőke-kiáramlást. Az említett további finanszírozási szükségletek
összege a becslések szerint 15 milliárd USD. A javasolt makroszintű
pénzügyi támogatás a további finanszírozási rés teljes összegének
16,7 %-át fedezné.  
·                    
Meglévő rendelkezések a javaslat által
érintett területen
Ukrajna három különálló határozat keretében
kapott makroszintű pénzügyi támogatást:
·      A Tanács 2002. július 12-i 2002/639/EK határozata az Ukrajnának
nyújtandó kiegészítő makroszintű pénzügyi támogatásról[4]
·      Az Európai Parlament és a Tanács 2010. július 7-i 388/2010/EU
határozata az Ukrajnának nyújtott makroszintű pénzügyi támogatásról[5] 
·      A Tanács 2014. április 14-i 2014/215/EU határozata az Ukrajnának
nyújtott makroszintű pénzügyi támogatásról[6]
·                    
Összhang az Unió egyéb szakpolitikáival és
célkitűzéseivel
A javasolt makroszintű pénzügyi támogatás
összhangban áll az Ukrajna jelenleg zajló gazdasági és politikai átalakulásának
támogatására irányuló uniós kötelezettségvállalással. Megfelel a
makroszintű pénzügyi támogatási eszköz felhasználására vonatkozó elveknek,
többek között a következőknek: kivételes jelleg, politikai előfeltételek,
kiegészítő jelleg, feltételesség és pénzügyi fegyelem.
A javasolt makroszintű pénzügyi támogatás
összhangban áll az európai szomszédságpolitika (ENP) céljaival. Hozzájárul az
Ukrajna, és tágabb értelemben véve a kelet-európai szomszédság gazdasági
stabilitására és gazdasági fejlődésére irányuló uniós célkitűzés
támogatásához. A stabil makrogazdasági keret létrehozását és az ambiciózus
strukturálisreform-program megvalósítását célzó hatósági intézkedések
elősegítése által a javasolt támogatás hozzájárul az országnak nyújtott
egyéb uniós pénzügyi támogatások hatékonyságának javításához, ideértve a
költségvetési támogatási műveleteket is. A javasolt makroszintű
pénzügyi támogatás kiegészíti továbbá az egyéb multi- és bilaterális donorok
által az IMF támogatásával megvalósuló gazdasági programmal összefüggésben
nyújtott támogatást.
Az uniós makroszintű pénzügyi támogatás
kiegészíti az Európai Szomszédsági Támogatási Eszközből, a Szomszédsági
Beruházási Keretből, a stabilitás és a béke elősegítését szolgáló
eszközből, valamint a közös kül- és biztonságpolitikára vonatkozó
költségvetési sorból 2014–2020 között folyósítható, összesen
1,565 milliárd EUR összegű vissza nem térítendő támogatást,
amelyből 2014-ben 370 millió EUR lekötésére már sor került. A rövid távú
makrogazdasági szakpolitikai és strukturális reformok megvalósítását szolgáló
megfelelő keret Ukrajna általi elfogadásának előmozdítása révén az
uniós makroszintű támogatás fokozza az Unió – többek között egyéb pénzügyi
instrumentumok, mint például az államépítési szerződés és más
költségvetés-támogatási műveletek általi – általános hozzájárulásának
hozzáadott értékét és növeli hatékonyságát. 
Ukrajna rendkívül fontos gazdasági
kapcsolatokat tart fenn az Unióval. Az ország egyik legfontosabb kereskedelmi
partnere az Unió, amely a külkereskedelem körülbelül harmadát adja. 2013-ban az
Unióból származó ukrán import 23,9 milliárd EUR volt, míg az export értéke 18,8
milliárd EUR-t tett ki. Ukrajna a közvetlen külföldi befektetések és egyéb
finanszírozási források tekintetében is jelentősen függ az EU-tól. 2014.
június 27-én, az Unió és Ukrajna megállapodott egy mélyreható és átfogó
szabadkereskedelmi térség jövőbeni létrehozásáról. Ez hozzájárul az áruk
és szolgáltatások kétoldalú kereskedelmének erősítéséhez, valamint fokozatosan
összhangba hozza az ukrán kereskedelmi szabályokat és szabványokat az uniós
joggal.
Ukrajna átalakulása nagy nehézségekkel jár, és
továbbra is fennáll a gazdasági összeomlás veszélye. Ugyanakkor az új kormány
nyilvánosan kötelezettséget vállalt arra, hogy a jogállamiság elvének
megfelelően a korrupció leküzdése, valamint az intézmények és
mechanizmusok megerősítése céljával döntő lépéseket tesz a politikai
és gazdasági reformok érdekében. Az ország tervei között szerepel egy olyan gazdasági
reformprogram kidolgozása is, amelynek célja a fenntartható növekedési modell
alapjainak megteremtése. Az e célkitűzések és a reformprogram tekintetében
elért eredmények kiemelkedően fontosak lesznek a sikeres átmenet
támogatása szempontjából.
2.  AZ ÉRDEKELT FELEKKEL FOLYTATOTT
KONZULTÁCIÓK ÉS A HATÁSVIZSGÁLATOK EREDMÉNYEI
·                    
Konzultáció az érdekelt felekkel
A makroszintű pénzügyi támogatás az
Ukrajna gazdasági stabilizálására irányuló nemzetközi támogatás szerves részét
képezi. A makroszintű pénzügyi támogatásra irányuló jelen javaslat
előkészítése során a Bizottság szolgálatai egyeztettek a Nemzetközi
Valutaalappal és más, jelentős finanszírozási programokat
működtető nemzetközi partnerekkel. A Bizottság az ukrán hatóságokkal
is rendszeres kapcsolatot tart fenn.
·                    
Szakértői vélemények összegyűjtése és
felhasználása
A Bizottság külső szakértők
közreműködésével működési értékelést végzett az ukrán államháztartási
rendszer és igazgatási eljárások minőségéről és megbízhatóságáról; a
záró jelentés 2014 augusztusában készült el.
·                    
Hatásvizsgálat
A makroszintű pénzügyi támogatás és a
hozzá csatolt gazdasági kiigazítási és reformprogram elősegíti Ukrajna
rövid távú finanszírozási szükségleteinek kielégítését, miközben támogatja a
középtávú fizetési mérleg és költségvetési fenntarthatóság megerősítésére,
valamint a fenntartható növekedés fokozására irányuló szakpolitikai
intézkedéseket. Elsősorban a következő területeken támogatja a
reformtörekvéseket: államháztartási gazdálkodás és a korrupció elleni küzdelem;
adóhatóságok; az energiaágazatot érintő reformok, beleértve a szociális
háló erősítését azon hatások enyhítése érdekében, amelyeket a
végfelhasználóknak nyújtott energiaár-támogatás folyamatban lévő
visszavonása okoz; a pénzügyi szektor reformja; és az üzleti környezet javítására
szolgáló intézkedések.
3.  A JAVASLAT JOGI ELEMEI
·                    
A javaslat összefoglalása
Az Európai Unió középtávú hitel formájában
legfeljebb összesen 1,8 milliárd EUR összegű makroszintű
pénzügyi támogatást nyújt Ukrajnának. A támogatás hozzájárul Ukrajnának az Európai
Bizottság által az IMF becslései alapján megállapított, 2015–16 tekintetében
fennmaradó külső finanszírozási szükségletének fedezéséhez. 
A tervek szerint a támogatást három részletben
bocsátják rendelkezésre. Az első részlet folyósítására várhatóan 2015
közepén kerül sor. A második részlet folyósítására 2015 negyedik negyedévében
kerülhet sor. A harmadik, egyben utolsó részletet 2016 első negyedévének
végén lehet rendelkezésre bocsátani. A támogatást a Bizottság kezeli. A
költségvetési rendelettel összeegyeztethető, csalás és egyéb
szabálytalanságok elleni speciális rendelkezések alkalmazandók. 
A Bizottság és az ukrán hatóságok egyetértési
megállapodást kötnek, amely meghatározza a javasolt makroszintű pénzügyi
támogatási művelethez kapcsolódó strukturálisreform-intézkedéseket,
beleértve az ütemezést és az intézkedések sorrendjét. Az említett intézkedések
elősegítik majd a hatóságok reformprogramját, többek között a soron
következő, 2015–2017 közötti időszakra vonatkozó nemzeti reformstratéga
elemeit, és az EU és Ukrajna közötti társulási megállapodás végrehajtását,
továbbá kiegészítik az IMF-fel, a Világbankkal és egyéb multilaterális és
bilaterális donorokkal kötött megállapodásokban meghatározott programokat. A
makroszintű pénzügyi támogatás esetében megszokottak szerint a
folyósítások feltétele többek között az IMF-programnak megfelelő,
kielégítő felülvizsgálatok lefolytatása, valamint az IMF-támogatás Ukrajna
általi folyamatos lehívása.
Az Európai Bizottság konszenzusra törekszik
majd az ukrán hatóságokkal az előirányzott nemzeti reformstratégia
tekintetében azon feltételrendszer zökkenőmentes végrehajtásának
megkönnyítése érdekében is, amelyet a javasolt makroszintű pénzügyi
támogatáshoz kapcsolódó egyetértési megállapodásban kell meghatározni. Ezeknek
a gazdaságpolitikai feltételeknek néhány, az ukrán gazdaságban az évek során
felhalmozódott alapvető hiányosságra kell vonatkozniuk. A feltételrendszer
elvileg a következő területeket érintheti: államháztartási gazdálkodás és
a korrupció elleni küzdelem; adóhatóságok; az energiaágazat reformja; a
pénzügyi szektor reformja; és az üzleti környezet javítására szolgáló
intézkedések.
Az ukrán gazdaság egy főre jutó
jövedelemben mért fejlettségi szintje indokolja azt a döntést, miszerint a
makroszintű pénzügyi támogatás egésze hitel formájában nyújtandó. Ez a
döntés a Világbank és az IMF Ukrajnával kapcsolatos gyakorlatával is
összhangban van. 
·                    
Jogalap
A javaslat jogalapja az EUMSZ 212. cikke. 
·                    
A szubszidiaritás elve
A szubszidiaritás elve érvényesül, mert az
Ukrajna rövid távú makrogazdasági stabilitásának helyreállítására irányuló
célkitűzést a tagállamok nem tudják egyedül kielégítően
megvalósítani, és ezért az az Európai Unió által jobban megvalósítható. Ennek
fő okát a nemzeti költségvetési korlátok jelentik, valamint az, hogy a
támogatás mértékének és hatékonyságának maximalizálása érdekében szükség van a donorok
közötti erőteljes koordinációra. 
·                    
Az arányosság elve
A javaslat megfelel az arányosság elvének: a
rövid távú makrogazdasági stabilitás célkitűzésének eléréséhez szükséges
minimumkövetelményekre szorítkozik, és nem lépi túl a célhoz szükséges
mértéket. 
A támogatás összege – az IMF készenléti
hitelmegállapodás keretében tett becslései alapján a Bizottság által
megállapítottak szerint – a 2015–2016 első negyedéve közötti
időszakra becsült további finanszírozási rés mintegy 16,7 %-ának
felel meg. Ezt a jelentős kötelezettségvállalást a következők
indokolják: Ukrajna politikai jelentősége az európai szomszédságpolitika partnerországainak
stabilitására nézve; az ország politikai integrációja az Unióval, ahogyan azt a
két fél közötti, 2014. november 1-jén ideiglenesen életbe lépett társulási
megállapodás tükrözi; valamint a kivételesen nehéz helyzet és az ennek
megfelelő jelentős finanszírozási szükséglet, amelyekkel az Unió e
szomszédos országának jelenleg szembe kell néznie.
·                    
A jogi aktus típusának megválasztása
E makrogazdasági célkitűzések eléréséhez
a projektfinanszírozás vagy a technikai segítségnyújtás nem lenne
megfelelő vagy kielégítő. A makroszintű pénzügyi támogatás egyéb
uniós eszközökhöz viszonyított legfontosabb hozzáadott értéke a külső
pénzügyi korlátok enyhítése minél rövidebb időn belül és a stabil
makrogazdasági keret megteremtéséhez való hozzájárulás. Ez többek között a fizetési
mérleg és a költségvetési helyzet fenntarthatóságának biztosítása és a
strukturális reformok megvalósítását szolgáló megfelelő keret
létrehozásának előmozdítása révén valósul meg. A makrogazdasági és
strukturális politikák megfelelő átfogó keretének létrehozásához való
hozzájárulás révén a makroszintű pénzügyi támogatás növelheti a más,
szűkebb fókuszú uniós pénzügyi eszközök keretében Ukrajnában
finanszírozott cselekvések hatékonyságát. 
4.  KÖLTSÉGVETÉSI HATÁSOK
A tervezett támogatás nyújtása hitel
formájában történne, és annak finanszírozására a Bizottság az Unió nevében
hitelt venne fel. A támogatás költségvetést terhelő költsége megfelel a
kifizetett összegek 9%-át kitevő összegből az uniós külső
hitelnyújtási műveletek biztosítását szolgáló Garanciaalapban a 01 03 06
költségvetési sorból („a Garanciaalap feltöltése”) képzett tartaléknak.
Feltételezve, hogy a hitel első és második részletének kifizetésére
2015-ben kerül sor összesen 1 200 millió EUR összegben, a
harmadik, 600 millió EUR nagyságú részletet pedig 2016-ben fizeti ki
az EU, a Garanciaalap működtetésére irányadó szabályok szerint az alap
feltöltésére a 2017-es (108 millió EUR) és a 2018-as (54 millió EUR) 
költségvetésekben kerül sor. A garanciaalap várható teljes feltöltési igényére
vonatkozó, jelenleg rendelkezésre álló információk alapján a költségvetést
érintő további hatást részben a makroszintű pénzügyi támogatásokra
vonatkozó 01 03 02 költségvetési sornak a 2017-re és 2018-ra szóló indikatív
pénzügyi programozásban való átcsoportosításával, részben pedig a többéves
pénzügyi keret 4. fejezete alá tartozó kötelezettségvállalásokra vonatkozó fel
nem osztott mozgástér felhasználásával finanszírozzák majd. A finanszírozás
indikatív bontása a következő:
millió EUR-ban
   || 2017 || 2018 
 További kiadások: ||   ||   
 A garanciaalap feltöltése a javaslat eredményeként (lásd a pénzügyi kimutatást) || 108 || 54 
 Finanszírozási források ||   ||   
 Makroszintű pénzügyi támogatás (vissza nem térítendő támogatás) 01 03 02 A 4. fejezetben fennmaradó mozgástér || -50 -58 || -40 -14 
5.  OPCIONÁLIS ELEMEK
·                    
Felülvizsgálatra/módosításra/megszüntetésre
vonatkozó rendelkezés
A javaslat megszüntető záradékot
tartalmaz. A javaslat szerint a makroszintű pénzügyi támogatás az
egyetértési megállapodás hatálybalépését követő első naptól számított
két és fél évig áll rendelkezésre.
2015/0005 (COD)
Javaslat
AZ EURÓPAI PARLAMENT ÉS A TANÁCS
HATÁROZATA
az Ukrajnának nyújtott makroszintű
pénzügyi támogatásról
AZ EURÓPAI
PARLAMENT ÉS AZ EURÓPAI UNIÓ TANÁCSA,
tekintettel az
Európai Unió működéséről szóló szerződésre és különösen annak
212. cikkére,
tekintettel az
Európai Bizottság javaslatára[7],

a jogalkotási aktus
tervezete nemzeti parlamenteknek való megküldését követően,
rendes jogalkotási
eljárás keretében[8],
mivel:
(1)       Az Európai Unió és Ukrajna
közötti kapcsolatok az európai szomszédságpolitika és a keleti partnerség
keretén belül fejlődnek. 2007–2011 között tárgyalások folytak egy
mélyreható és átfogó szabadkereskedelmi térséget is magában foglaló,
egyrészről az Európai Unió, az Európai Atomenergia-közösség és tagállamaik,
másrészről Ukrajna közötti társulási megállapodásról (a továbbiakban:
társulási megállapodás), és a megállapodást 2012-ben parafálták. A társulási
megállapodást Ukrajna 2014. március 21-én, az Európai Unió pedig 2014. június
27-én írta alá. 2014. november 1-je óta a társulási megállapodás lényeges
részei ideiglenes alkalmazásra kerültek az emberi jogok tiszteletben tartása,
az alapvető szabadságok és a jogállamiság, a politikai párbeszéd és
reform, az igazságügy, a szabadság és a biztonság, a gazdasági és pénzügyi
együttműködés terén. 
(2)       A 2004. évi ukrán alkotmány
visszaállítását követően 2014. május 25-én és 2014. október 26-án
eredményes elnöki és parlamenti választásokat tartottak. A parlamenti
választások nyomán 2014. december 2-án megalakult új kormány hivatalba lépését
követően Ukrajna megerősítette, hogy – összhangban a társulási
egyezmény által biztosított kerettel – elkötelezett a politikai és gazdasági
reformok végrehajtása mellett, és a tervezett reformokat felvázoló cselekvési
tervet terjesztett elő. 
(3)       Ukrajna szuverenitásának és
területi integritásának megsértése és az ebből eredő katonai
konfliktus hátrányosan érintette az ország egyébként is ingatag gazdasági és
pénzügyi stabilitását. Ukrajna fizetési mérlegét és likviditási pozícióját
tekintve nehéz helyzetben van, ami összefügg a bizalomvesztéssel és az azzal
járó tőkekiáramlással, a konfliktus közvetlen költségvetési
költségeiből adódó romló költségvetési helyzettel, a vártnál súlyosabb
recesszióval és a szeparatisták által ellenőrzött területeket
jellemző kiesett adóbevételekkel. Ugyanakkor a már fennálló strukturális
hiányosságok, valamint a költségvetés és a külső finanszírozás
vonatkozásában fennálló sebezhetőség szintén hozzájárultak a gazdasági helyzet
romlásához.
(4)       Ebben az összefüggésben
Ukrajna külső finanszírozási szükségletei az eredetileg meghatározottaknál
jóval magasabbak, ami a nemzetközi hitelezők és donorok további pénzügyi
támogatását teszi szükségessé. A Nemzetközi Valutaalap (IMF) legutóbbi
program-felülvizsgálati látogatása során a nemzetközi közösség által az
eddigiekben nyújtott támogatásokat, többek között a 2002/639/EK tanácsi
határozat[9],
a 388/2010/EU európai parlamenti és tanácsi határozat[10], valamint a
2014/215/EU tanácsi határozat[11]
alapján nyújtott uniós makroszintű pénzügyi támogatásokat beszámítva is
jelentős finanszírozási szükségletet állapított meg.
(5)       Az Unió több alkalommal
hangot adott az iránti elkötelezettségének, hogy támogatja az új ukrán
hatóságoknak a helyzet stabilizálására és a reformok megvalósítására irányuló
célkitűzéseit. Az Unió egyúttal jelezte, hogy egy nemzetközi támogatási
csomaggal összefüggésben – amennyiben Ukrajna egyértelműen elkötelezett a
reformok iránt – kész teljes mértékben támogatni a nemzetközi közösség és a
nemzetközi pénzügyi intézmények és különösen az IMF erőfeszítéseit Ukrajna
azonnali pénzügyi szükségleteinek kielégítése céljából. Az Unió által
Ukrajnának nyújtott pénzügyi segítség összhangban van az Uniónak az európai
szomszédságpolitika és a keleti partnerség keretében meghirdetett
politikájával. 2014. december 18-i következtetéseiben az Európai Tanács
kijelenti, hogy az 500 millió EUR összegű makroszintű pénzügyi
támogatás 2014. decemberi, Bizottság általi második folyósítását követően
az Európai Unió és tagállamai készen állnak arra, hogy – más donorokkal együtt
és az IMF feltételrendszerén belül – tovább könnyítsék és támogassák az
ukrajnai reformfolyamatot.
(6)       Az uniós makroszintű
pénzügyi támogatásnak feltételekhez és célhoz nem kötött,
fizetésimérleg-támogatásra irányuló rendkívüli pénzügyi eszköznek kell lennie,
amelynek célja a kedvezményezett azonnali külső finanszírozási
szükségletének kielégítése és egy olyan – hathatós és közvetlenül
érvényesülő kiigazítási és strukturális reformintézkedéseket tartalmazó –
szakpolitikai program végrehajtásának támogatása, amelyet a fizetési mérleg
helyzetének rövid időn belüli javítására dolgoztak ki.
(7)       2014. április 30-án az ukrán
hatóságok és az IMF két évre szóló készenléti hitelmegállapodást kötöttek 10,976
milliárd SDR (különleges lehívási jog) (mintegy 17,01 milliárd USD, azaz az
ország kvótájának 800 %-a) vonatkozásában, amelynek célja Ukrajna
gazdasági kiigazítási és reformprogramjának támogatása. 
(8)       Ukrajna fizetési mérlegének
drámaian romló helyzetére tekintettel a Bizottság 2014. március 5-én
támogatási csomagot jelentett be, amelyet az Európai Tanács 2014. március 6-i
rendkívüli ülésén jóváhagyott. A csomag a 2014–2020 közötti időszakra
összesen 11 milliárd EUR összegű pénzügyi támogatást tartalmaz,
amelynek legfeljebb 1,565 milliárd EUR összegben ugyanezen
időszak alatt az Európai Szomszédsági Támogatási Eszközből, a
Szomszédsági Beruházási Keretből, a stabilitás és a béke elősegítését
szolgáló eszközből és a közös kül- és biztonságpolitika
költségvetéséből folyósított vissza nem térítendő támogatás, valamint
a 2014–2015 közötti időszak során legfeljebb 1,61 milliárd EUR
összegű uniós makroszintű pénzügyi támogatás is részét képezi.
(9)       2014. szeptember 9-én a romló
gazdasági helyzetre és kilátásokra való tekintettel Ukrajna további
makroszintű pénzügyi támogatást kért az Uniótól. Ezt a kérelmet a 2014.
december 15-én kelt újabb levélben megerősítették.
(10)     Mivel Ukrajna az európai
szomszédságpolitikához tartozó ország, ezért uniós makroszintű pénzügyi
támogatásra jogosultnak minősül.
(11)     Tekintettel arra, hogy Ukrajna
az IMF és más multilaterális intézmények által biztosított forrásokat
beszámítva is jelentős külső finanszírozási réssel szembesül, az
Ukrajnának nyújtandó uniós makroszintű pénzügyi támogatás (a továbbiakban:
uniós makroszintű pénzügyi támogatás) a jelenlegi kivételes körülmények
között megfelelő válasznak tekinthető Ukrajna azon kérésére, hogy az
IMF-programhoz kapcsolódva az Unió is támogassa a gazdasági stabilizációt. Az
uniós makroszintű pénzügyi támogatás Ukrajna gazdasági stabilizációját és
strukturálisreform-programját támogatja, és kiegészíti az IMF-fel kötött
pénzügyi megállapodás keretében rendelkezésre bocsátott forrásokat.
(12)     Indokolt, hogy az uniós
makroszintű pénzügyi támogatás célja Ukrajna fenntartható külső
finanszírozási helyzetének visszaállítása, és ezáltal gazdasági és társadalmi
fejlődésének támogatása legyen, összhangban a társulási megállapodással.
(13)     Az uniós makroszintű
pénzügyi támogatás összegét Ukrajna fennálló külső finanszírozási
szükségletének teljes körű kvantitatív értékelése alapján kell
meghatározni, figyelembe véve az ország saját forrásokból történő
finanszírozási képességét, és különösen a rendelkezésére álló nemzetközi
tartalékokat. Az uniós makroszintű pénzügyi támogatásnak ki kell
egészítenie az IMF és a Világbank programjait és forrásait. A támogatás
összegének meghatározása figyelembe veszi továbbá a multilaterális donoroktól
várható pénzügyi hozzájárulást, az Unió és a más donorok közötti méltányos
tehermegosztás biztosításának szükségességét, az Unió egyéb külső
finanszírozási eszközeinek korábbi ukrajnai alkalmazását és a teljes uniós
szerepvállalás hozzáadott értékét is. 
(14)     A Bizottságnak biztosítania
kell, hogy az uniós makroszintű pénzügyi támogatás jogi szempontból és
tartalmilag összhangban álljon a külső fellépés és az egyéb vonatkozó
uniós politikák különféle területein kitűzött alapelvekkel, célokkal és
meghozott intézkedésekkel.
(15)     Az uniós makroszintű
pénzügyi támogatásnak elő kell segítenie az Ukrajnával kapcsolatos uniós külpolitikát.
A makroszintű pénzügyi támogatási műveletek során a Bizottság
szolgálatainak és az Európai Külügyi Szolgálatnak mindvégig szorosan együtt
kell működniük annak érdekében, hogy koordinálják az Unió külpolitikáját,
és biztosítsák annak következetességét.
(16)     Az uniós makroszintű
pénzügyi támogatásnak hozzá kell járulnia az Unióval közösen vallott
értékekkel, többek között a demokráciával, a jogállamisággal, a
felelősségteljes kormányzással, az emberi jogok tiszteletben tartásával, a
fenntartható fejlődéssel és a szegénység visszaszorításával, valamint a
nyitott, szabályokon alapuló és tisztességes kereskedelemmel összefüggésben
Ukrajna által tett kötelezettségvállalásoknak való megfeleléshez.
(17)     Az uniós makroszintű
pénzügyi támogatás nyújtásának előfeltétele, hogy Ukrajna tiszteletben
tartsa a hatékony demokratikus mechanizmusokat, többek között a többpárti
parlamentáris rendszert és a jogállamiságot, valamint garantálja az emberi
jogok tiszteletben tartását. Emellett az uniós makroszintű pénzügyi
támogatás sajátos célja az ukrán államháztartás-irányítási rendszerek
hatékonyságának, átláthatóságának és elszámoltathatóságának fokozása, valamint
a fenntartható és inkluzív növekedés, a munkahelyteremtés és az államháztartási
konszolidáció előmozdítását célzó strukturális reformok elősegítése.
A Bizottságnak és az Európai Külügyi Szolgálatnak rendszeresen
ellenőriznie kell az előfeltételek teljesülését és az említett
célkitűzések megvalósulását.
(18)     Az Unió makroszintű
pénzügyi támogatáshoz kapcsolódó pénzügyi érdekeinek hatékony védelme céljából
Ukrajnának megfelelő intézkedéseket kell hoznia a támogatással kapcsolatos
csalás, korrupció és bármely egyéb szabálytalanság megelőzése és az
ellenük való küzdelem érdekében. Ezen túlmenően rendelkezni kell a
Bizottság által végrehajtandó ellenőrzésekről és a Számvevőszék
által végzendő pénzügyi ellenőrzésekről.
(19)     Az uniós makroszintű
pénzügyi támogatás rendelkezésre bocsátása az Európai Parlament és a Tanács
(mint költségvetési hatóság) hatáskörének sérelme nélkül történik. 
(20)     A makroszintű pénzügyi
támogatás összegeinek összhangban kell lenniük a többéves pénzügyi keretben
megállapított költségvetési előirányzatokkal.
(21)     Az uniós makroszintű
pénzügyi támogatás a Bizottság irányítása alá tartozik. Annak érdekében, hogy
az Európai Parlament és a Tanács nyomon követhesse e határozat végrehajtását, a
Bizottságnak rendszeresen tájékoztatnia kell őket a támogatással
kapcsolatos fejleményekről, és rendelkezésükre kell bocsátania a vonatkozó
dokumentumokat.
(22)     E határozat egységes
feltételek mellett történő végrehajtásának biztosítása érdekében a
Bizottságot végrehajtási hatáskörökkel kell felruházni. Ezeket a hatásköröket a
182/2011/EU európai parlamenti és tanácsi rendeletnek[12] megfelelően kell
gyakorolni.
(23)     Az uniós makroszintű
pénzügyi támogatás az egyetértési megállapodásba foglalandó gazdaságpolitikai
feltételektől függően adható meg. A végrehajtás egységes
feltételeinek biztosítása és a hatékonyság érdekében a Bizottságot fel kell
hatalmazni arra, hogy e feltételeket a 182/2011/EU rendelettel összhangban a
tagállamok képviselőiből álló bizottság felügyelete alatt tárgyalja
meg az ukrán hatóságokkal. Az említett rendelet értelmében általában véve
tanácsadó bizottsági eljárást kell alkalmazni a rendeletben meghatározottaktól
eltérő esetekben. Figyelembe véve a 90 millió EUR összeghatárnál nagyobb
mértékű támogatás potenciálisan jelentős hatásait, az említett
értékhatár feletti műveletekre helyénvaló a vizsgálóbizottsági eljárást
alkalmazni. Figyelemmel az Ukrajnának nyújtandó uniós makroszintű pénzügyi
támogatás összegére, a vizsgálóbizottsági eljárást kell alkalmazni az
egyetértési megállapodás elfogadására, valamint a támogatás csökkentésére,
felfüggesztésére és megszüntetésére,
ELFOGADTA EZT A HATÁROZATOT:
1. cikk
(1)                   
Ukrajna gazdasági stabilizációjának és érdemi
reformtervének támogatása céljából az Unió legfeljebb
1,8 milliárd EUR összegű makroszintű pénzügyi támogatást (a
továbbiakban: uniós makroszintű pénzügyi támogatás) nyújt Ukrajnának. A
támogatás hozzájárul Ukrajna IMF-programban meghatározott
fizetésimérleg-szükségleteinek fedezéséhez. 
(2)                   
Az uniós makroszintű pénzügyi támogatás teljes
összegét hitel formájában kell Ukrajna rendelkezésére bocsátani. A Bizottság
felhatalmazást kap arra, hogy a szükséges források biztosítása és azok
Ukrajnának történő továbbhitelezése céljából az Unió nevében a
tőkepiacokon vagy pénzügyi intézményektől hitelt vegyen fel. A hitel
maximális futamideje 15 év.
(3)                   
Az uniós makroszintű pénzügyi támogatás
rendelkezésre bocsátását a Bizottság oly módon irányítja, hogy az
összeegyeztethető legyen a Nemzetközi Valutalap (IMF) és Ukrajna között
kötött megállapodásokkal és egyetértési megállapodásokkal, illetve a gazdasági
reform tekintetében az európai szomszédságpolitikának megfelelően
létrejött EU–Ukrajna társulási megállapodásban és EU–Ukrajna társulási menetrendben
meghatározott legfontosabb elvekkel és célokkal. A Bizottság rendszeresen
tájékoztatja az Európai Parlamentet és a Tanácsot az uniós makroszintű
pénzügyi támogatással kapcsolatos fejleményekről, ideértve annak
folyósításait is, valamint kellő időben ezen intézmények
rendelkezésére bocsátja a vonatkozó dokumentumokat.
(4)                   
Az uniós makroszintű pénzügyi támogatás a 3.
cikk (1) bekezdésében említett egyetértési megállapodás hatálybalépését
követő első naptól számított két és fél évig áll rendelkezésre.
(5)                   
Abban az esetben, ha Ukrajna finanszírozási
szükséglete az uniós makroszintű pénzügyi támogatás folyósításának
időszakában jelentősen csökken a kezdeti előrejelzésekhez
képest, a Bizottság a 7. cikk (2) bekezdésében említett vizsgálóbizottsági
eljárás keretében csökkenti, felfüggeszti vagy megszünteti a támogatást.
2. cikk
(1)                   
Az uniós makroszintű pénzügyi támogatás
nyújtásának előfeltétele, hogy Ukrajna tiszteletben tartsa a hatékony
demokratikus mechanizmusokat, többek között a többpárti parlamentáris rendszert
és a jogállamiságot, valamint garantálja az emberi jogok tiszteletben tartását.
(2)                   
A Bizottság és az Európai Külügyi Szolgálat az
uniós makroszintű pénzügyi támogatás teljes életciklusa alatt nyomon
követi ezen előfeltétel teljesülését. 
(3)                   
E cikk (1) és (2) bekezdését a 2010/427/EU tanácsi
határozattal[13]
összhangban kell alkalmazni.
3. cikk
(1)                   
A Bizottság az e határozat 7. cikkének (2)
bekezdésében megállapított vizsgálóbizottsági eljárásnak megfelelően
megállapodik az ukrán hatóságokkal az uniós makroszintű pénzügyi
támogatáshoz kapcsolódó, a strukturális reformokra és a rendezett
államháztartásra összpontosító, pontosan meghatározott gazdaságpolitikai és
pénzügyi feltételekről, amelyeket az e feltételek teljesítésére vonatkozó
időkeretet is tartalmazó egyetértési megállapodásba kell foglalni (a
továbbiakban: egyetértési megállapodás). Az egyetértési megállapodásban
meghatározott gazdaságpolitikai és pénzügyi feltételeknek összhangban kell
lenniük az 1. cikk (3) bekezdésében említett megállapodásokkal és egyetértési
megállapodásokkal, köztük az Ukrajna által az IMF támogatásával végrehajtott
makrogazdasági kiigazítási és strukturálisreform-programokkal. 
(2)                   
Az (1) bekezdésben említett feltételek
mindenekelőtt az ukrán államháztartás-irányítási rendszerek hatékonyságának,
átláthatóságának és elszámoltathatóságának javítását célozzák, egyebek mellett
az uniós makroszintű pénzügyi támogatás felhasználásával összefüggésben. A
szakpolitikai intézkedések kidolgozásakor megfelelő mértékben figyelembe
kell venni a kölcsönös piacnyitás, a szabályokon alapuló méltányos kereskedelem
fejlesztése, valamint az Unió külpolitikájával összefüggő más prioritások
terén elért előrelépést is. Az említett célkitűzések megvalósítása
terén elért eredményeket a Bizottság rendszeresen nyomon követi.
(3)                   
Az uniós makroszintű pénzügyi támogatás
részletes pénzügyi feltételeit a Bizottság és az ukrán hatóságok között
kötendő hitelmegállapodásban kell meghatározni. 
(4)                   
A Bizottság rendszeres időközönként
meggyőződik arról, hogy továbbra is teljesülnek-e a 4. cikk (3)
bekezdésében előírt feltételek, ideértve azt is, hogy Ukrajna
gazdaságpolitikája összhangban van-e az uniós makroszintű pénzügyi
támogatás célkitűzéseivel. Ennek során a Bizottság szorosan
együttműködik az IMF-fel és a Világbankkal, és szükség esetén az Európai
Parlamenttel és a Tanáccsal.
4. cikk
(1)                   
A (3) bekezdésben meghatározott feltételektől
függően a Bizottság az uniós makroszintű pénzügyi támogatást három
részletben bocsátja rendelkezésre. Az egyes részletek nagyságát a 3. cikkben
említett egyetértési megállapodásban határozzák meg. 
(2)                   
Az uniós makroszintű pénzügyi támogatás
összegeire szükség esetén a 480/2009/EK, Euratom tanácsi rendelettel[14] összhangban tartalékot
kell képezni. 
(3)                   
A Bizottság az összes alábbi feltétel
teljesítésétől függően dönt a részletek folyósításáról:
a)      a 2. cikkben meghatározott
előfeltétel;
b)      a nem elővigyázatossági jellegű
IMF-hitelkeret által támogatott, hathatós kiigazítási és strukturális
reformintézkedéseket tartalmazó szakpolitikai program végrehajtása terén elért
tartósan kielégítő eredmény; valamint
c)      az egyetértési megállapodásban
szereplő gazdaságpolitikai és pénzügyi feltételek megadott időkereten
belüli teljesítése. 
A második részlet kifizetésére legkorábban három
hónappal az első részlet rendelkezésre bocsátása után kerülhet sor. A
harmadik részlet kifizetésére legkorábban három hónappal a második részlet
rendelkezésre bocsátása után kerülhet sor.
(4)                   
Amennyiben a (3) bekezdésben említett feltételek
nem teljesülnek, a Bizottság átmenetileg felfüggeszti vagy megszünteti az uniós
makroszintű pénzügyi támogatás folyósítását. Ilyen esetben tájékoztatja az
Európai Parlamentet és a Tanácsot a felfüggesztés vagy megszüntetés okairól. 
(5)                   
Az uniós makroszintű pénzügyi támogatást az
Ukrán Nemzeti Banknak kell kifizetni. Az egyetértési megállapodásban
meghatározandó előírásoktól függően – ideértve a fennmaradó
költségvetési finanszírozási szükséglet megerősítését is – az uniós
pénzeszközök átutalhatók az ukrán pénzügyminisztérium mint végső
kedvezményezett számára.
5. cikk
(1)                   
Az uniós makroszintű pénzügyi támogatáshoz
kapcsolódó hitelfelvételi és -nyújtási műveleteket euróban, egyazon
értéknap alkalmazásával kell végrehajtani, és az Unió ennek során nem lehet
érintett a futamidők átalakításában, árfolyam- vagy kamatkockázatokban vagy
más kereskedelmi kockázatban.
(2)                   
Ha a körülmények megengedik és amennyiben Ukrajna
kéri, a Bizottság megteheti a szükséges lépéseket annak biztosítására, hogy a
hitelfeltételek tartalmazzanak előtörlesztési rendelkezést, és hogy ehhez
a hitelfelvételi műveletek feltételei közé felvett megfelelő
rendelkezés kapcsolódjon. 
(3)                   
Amennyiben a körülmények lehetővé teszik a
hitel kamatlábának csökkentését, és Ukrajna kérelmezi, a Bizottság dönthet úgy,
hogy részben vagy egészben refinanszírozza eredeti hiteleit, vagy átalakíthatja
a vonatkozó pénzügyi feltételeket. A refinanszírozási vagy átalakítási
műveleteket az (1) és a (4) bekezdésben megállapított feltételekkel
összhangban kell elvégezni, és azok nem eredményezhetik az adott hitel
futamidejének meghosszabbítását vagy a refinanszírozás vagy az átalakítás
napján fennálló tőkeösszeg növekedését.
(4)                   
Az e határozat szerinti hitelfelvételi és -nyújtási
műveletekhez kapcsolódó, az Unió részéről felmerülő összes
költséget Ukrajna viseli. 
(5)                   
A Bizottság tájékoztatja az Európai Parlamentet és
a Tanácsot a (2) és (3) bekezdésben említett műveletek alakulásáról.
6. cikk
(1)                   
Az uniós makroszintű pénzügyi támogatás
végrehajtása a 966/2012/EU, Euratom európai parlamenti és tanácsi rendelettel[15] és a Bizottság
1268/2012/EU felhatalmazáson alapuló rendeletével[16] összhangban történik.
(2)                   
Az uniós makroszintű pénzügyi támogatás
végrehajtása közvetlen irányítással történik. 
(3)                   
Az ukrán hatóságokkal kötendő egyetértési
megállapodásnak és hitelmegállapodásnak rendelkeznie kell: 
a)      annak biztosításáról, hogy Ukrajna
rendszeresen ellenőrizze az uniós költségvetésből nyújtott
finanszírozás megfelelő felhasználását, megtegye a megfelelő
intézkedéseket a szabálytalanságok és a csalások megelőzése érdekében, és
szükség esetén jogi lépéseket tegyen az e határozat alapján nyújtott,
jogellenesen felhasznált pénzeszközök visszafizettetése érdekében;
b)      az Unió pénzügyi érdekei védelmének
biztosításáról, különösen az uniós makroszintű pénzügyi támogatást
érintő csalás, korrupció és egyéb szabálytalanságok megelőzését és az
ellenük való küzdelmet illetően meghozandó egyedi intézkedések
előírásáról, összhangban a 2988/95/EK, Euratom tanácsi rendelettel[17], a 2185/96/Euratom, EK
tanácsi rendelettel[18],
valamint a 883/2013/EU, Euratom európai parlamenti és tanácsi rendelettel[19]; 
c)      a Bizottságnak – az Európai Csalás Elleni
Hivatalt is beleértve – vagy képviselőinek kifejezett felhatalmazásáról
ellenőrzések, ezen belül helyszíni ellenőrzések és vizsgálatok
lefolytatására; 
d)      a Bizottság és a Számvevőszék
kifejezett felhatalmazásáról arra, hogy az uniós makroszintű pénzügyi
támogatás rendelkezésre állásának időtartama alatt és azt követően is
pénzügyi ellenőrzéseket hajtsanak végre, ideértve dokumentumok
ellenőrzését és helyszíni ellenőrzéseket, például működési
értékeléseket;
e)      annak biztosításáról, hogy amennyiben
megállapításra kerül, hogy Ukrajna az uniós makroszintű pénzügyi támogatás
kezelésével kapcsolatban csalást vagy korrupciót követ el, illetve olyan más
jogellenes tevékenységet folytat, amely sérti az Unió pénzügyi érdekeit, az
Uniónak jogában álljon a hitel lejárat előtti visszafizettetése.
(4)                   
Az uniós makroszintű pénzügyi támogatás
végrehajtása során a Bizottság – működési értékelés révén – felügyeli az
Ukrajna által alkalmazandó, a támogatás szempontjából releváns pénzügyi
szabályok, igazgatási eljárások, valamint külső és belső
ellenőrzési mechanizmusok megfelelőségét.
7. cikk
(1)                   
A Bizottságot egy bizottság segíti. Ez a bizottság
a 182/2011/EU rendelet szerinti bizottság.
(2)                   
Az e bekezdésre történő hivatkozáskor a
182/2011/EU rendelet 5. cikkét kell alkalmazni.
8. cikk
(1)                   
A Bizottság minden év június 30-ig benyújtja az
Európai Parlamentnek és a Tanácsnak az e határozat előző évi
végrehajtásáról, illetve a végrehajtás értékeléséről szóló jelentést. A
jelentésben a Bizottság:
a)      megvizsgálja az uniós makroszintű
pénzügyi támogatás végrehajtása terén elért eredményeket;
b)      értékeli Ukrajna gazdasági helyzetét és
kilátásait, valamint a 3. cikk (1) bekezdésében említett
szakpolitikai intézkedések végrehajtása terén elért előrelépést;
c)      megvilágítja az egyetértési
megállapodásban meghatározott gazdaságpolitikai feltételek, Ukrajna aktuális
gazdasági és költségvetési eredményei, valamint a Bizottságnak az uniós
makroszintű pénzügyi támogatás részletei felszabadítására vonatkozó határozatai
közötti összefüggést.
(2)                   
Az 1. cikk (4) bekezdésében említett rendelkezésre
állási időszak lejárta után legkésőbb két évvel a Bizottság utólagos
értékelő jelentést nyújt be az Európai Parlamentnek és a Tanácsnak,
értékelve a lezárt makroszintű pénzügyi támogatási műveletek
eredményeit és hatékonyságát, valamint azt, hogy ezek milyen mértékben járultak
hozzá a támogatás céljainak megvalósításához.
9. cikk
Ez a határozat az Európai Unió Hivatalos
Lapjában való kihirdetését követő harmadik napon lép hatályba.
Kelt Brüsszelben, -án/-én.
az Európai Parlament részéről                                               a
Tanács részéről
az elnök                                                                                   az
elnök
PÉNZÜGYI KIMUTATÁS
1.           A JAVASLAT/KEZDEMÉNYEZÉS FŐBB ADATAI 
1.1.        A
javaslat/kezdeményezés címe 
Az Ukrán
Köztársaságnak nyújtott makroszintű pénzügyi támogatás
1.2.        A
tevékenységalapú irányítás / tevékenységalapú költségvetés-tervezés[20] keretébe tartozó
érintett szakpolitikai terület(ek) 
Szakpolitikai
terület: 01. cím – Gazdasági és pénzügyek
Tevékenység:            03
– Nemzetközi gazdasági és pénzügyek
1.3.        A javaslat/kezdeményezés
típusa 
X A
javaslat/kezdeményezés új intézkedésre irányul 
1.4.        Célkitűzés(ek)
1.4.1.     A
javaslat/kezdeményezés által érintett többéves bizottsági stratégiai
célkitűzés(ek) 
„A jólét
elősegítése az Európai Unión kívül”
A Gazdasági és Pénzügyi
Főigazgatóság (DG ECFIN) kapcsolódó tevékenységének fő területei: 
1. Az európai
szomszédságpolitika végrehajtásának elősegítése a gazdasági elemzés
mélyítése és a cselekvési tervek gazdasági szempontjaival kapcsolatos
szakpolitikai párbeszéd és tanácsadás megerősítése révén.
2. A partner
harmadik országoknak nyújtandó makroszintű pénzügyi támogatás kidolgozása,
figyelemmel kísérése és végrehajtása az érintett nemzetközi pénzügyi
intézményekkel együttműködve. 
1.4.2.     Konkrét
célkitűzés(ek) és a tevékenységalapú irányítás/tevékenységalapú
költségvetés-tervezés keretébe tartozó érintett tevékenység(ek) 
1. sz. konkrét
célkitűzés: „harmadik országoknak
fizetésimérleg-problémáik megoldásához és külső adósságállományuk
fenntarthatóságának visszaállításához nyújtott makroszintű pénzügyi
támogatás”
A
tevékenységalapú irányítás/tevékenységalapú költségvetés-tervezés keretébe
tartozó érintett tevékenység(ek) Nemzetközi gazdasági
és pénzügyi kapcsolatok, globális irányítás.
1.4.3.     Várható
eredmény(ek) és hatás(ok)
A javasolt
támogatás egy Ukrajnának nyújtandó legfeljebb 1,8 milliárd EUR
összegű európai uniós hitel, amely az ország fenntarthatóbb fizetési
mérlegéhez kíván hozzájárulni. A támogatás a belföldi és regionális
konfliktusok következtében Ukrajnában kialakult gazdasági és társadalmi
problémák megoldását segíti. A támogatás előmozdítja a fenntartható
gazdasági növekedés fokozására és az államháztartás irányításának javítására
irányuló strukturális reformokat. 
1.4.4.     Eredmény- és
hatásmutatók 
A hatóságoknak
rendszeresen jelentést kell majd készíteniük meghatározott
teljesítménymutatókról a Bizottság szolgálatai részére, és a támogatás
folyósítása előtt átfogó jelentést kell benyújtaniuk az egyeztetett
szakpolitikai feltételek teljesítéséről. 
A pénzügyi folyamatok
és az Ukrajnában a korábbi makroszintű pénzügyi támogatások
előkészítése céljából végrehajtott igazgatási eljárások 2014-ben elvégzett
működési értékelését követően a Bizottság szolgálatai folytatják az
államháztartás irányításának nyomon követését. Emellett az Európai Unió
Ukrajnai Küldöttsége rendszeresen beszámol a támogatás nyomon követése
szempontjából lényeges kérdésekről. A Bizottság szolgálatai szoros
kapcsolatban maradnak az IMF-fel és a Világbankkal annak érdekében, hogy
építhessenek a két szervezet Ukrajnában folytatott tevékenységeiből
származó információkra. 
A javasolt
jogalkotási határozat rendelkezik a makroszintű pénzügyi támogatási
művelet végrehajtásának értékelését tartalmazó, a Tanácsnak és az Európai
Parlamentnek címzett éves jelentésről. A végrehajtási időszak
leteltét követő két éven belül független utólagos értékelésre is sor kerül
majd.
1.5.        A
javaslat/kezdeményezés indoklása 
1.5.1.     Rövid vagy
hosszú távon kielégítendő szükséglet(ek) 
A támogatás
folyósításának feltétele lesz az Ukrajna és az IMF közötti jövőbeli
finanszírozási megállapodás kielégítő végrehajtása. Emellett a
Bizottságnak megállapodásra kell jutnia az ukrán hatóságokkal a konkrét
szakpolitikai intézkedésekről és azokat egyetértési megállapodásba kell
foglalni.
1.5.2.     Az uniós
részvételből adódó többletérték
A javasolt
makroszintű pénzügyi támogatás segít Ukrajnának abban, hogy megbirkózzon a
belföldi és regionális konfliktusok okozta gazdasági sokk hatásaival, és
ezáltal hozzájárul majd a makrogazdasági stabilitás és a gazdasági reformok
előmozdításához. Azáltal, hogy kiegészíti a nemzetközi pénzügyi
intézmények, az EU és más donorok által rendelkezésre bocsátott forrásokat, a
támogatás hozzájárul a válság után a nemzetközi donorközösség által egyeztetett
pénzügyi támogatási csomag általános hatékonyságához. 
A javasolt program
egyúttal erősíteni fogja a kormány reformok iránti elkötelezettségét. Ez
az eredmény többek között a támogatás folyósításának megfelelő
feltételessége révén érhető el. Szélesebb összefüggésben a program azt
jelzi a régió többi országa felé, hogy nehéz gazdasági helyzetükben az EU kész
támogatni azokat az országokat, amelyek egyértelműen a politikai reformok
útjára lépnek.
1.5.3.     Hasonló korábbi
tapasztalatok tanulsága
2004 óta összesen
15 utólagos értékelésre került sor makroszintű pénzügyi támogatási
műveletekkel kapcsolatban. Az értékelésekből kiderült, hogy a
makroszintű pénzügyi támogatások a kedvezményezett országban, ha olykor
mérsékelten és közvetve is, de hozzájárulnak a külső fenntarthatóság
javításához, a makrogazdasági stabilitáshoz és a szerkezeti reformok
megvalósításához. E támogatások a legtöbb esetben pozitív hatással voltak a
kedvezményezett ország fizetési mérlegére, és hozzájárultak a költségvetés
terheinek enyhítéséhez. Emellett valamelyest hozzájárultak a gazdasági
növekedéshez is.
1.5.4.   Egyéb
pénzügyi eszközökkel való összeegyeztethetőség és lehetséges szinergia
Ukrajna
tekintetében az EU a fő donorok egyike. Rendes együttműködési
programja keretében az Unió legfeljebb 1,565 milliárd EUR
összegű vissza nem térítendő támogatást szándékozik rendelkezésre
bocsátani az ukrajnai politikai és gazdasági reformfolyamat támogatása céljából
a 2014–2020 közötti időszakra.
A makroszintű
pénzügyi támogatás egyéb uniós eszközökhöz viszonyított legfontosabb hozzáadott
értéke Ukrajna külső finanszírozási szükségletének azonnali enyhítése a
gyors végrehajtás révén. A támogatás egyúttal – a fizetési mérleg és a
költségvetési helyzet fenntarthatóságának biztosítása és a strukturális reformok
megvalósítását szolgáló megfelelő keret létrehozásának előmozdítása
révén – hozzájárul a stabil makrogazdasági keret megteremtéséhez. A
makroszintű pénzügyi támogatás nem jelent rendszeres támogatást, és nem is
a kedvezményezett ország gazdasági és társadalmi fejlődésének támogatására
szolgál. A makroszintű pénzügyi támogatást meg kell szüntetni, amint a
külső pénzügyi helyzet újra fenntartható pályára került. 
A makroszintű
pénzügyi támogatás emellett kiegészíti a nemzetközi pénzügyi intézmények
kilátásba helyezett beavatkozásait, mindenekelőtt az IMF által támogatott
kiigazítási és reformprogramot és a Világbank fejlesztési hitelét.
1.6.        Az intézkedés
és a pénzügyi hatás időtartama 
X A
javaslat/kezdeményezés határozott időtartamra vonatkozik 
X  A javaslat/kezdeményezés a határozat 1. cikke (4) bekezdésében
foglaltaknak megfelelően az egyetértési megállapodás
hatálybalépésétől számított 2,5 évig hatályos 
X  Pénzügyi hatás: 2015-től 2018-ig 
1.7.        Tervezett
irányítási módszer(ek)[21]

X Centralizált
irányítás közvetlenül a Bizottság által 
2.           IRÁNYÍTÁSI INTÉZKEDÉSEK 
2.1.        A nyomon
követésre és a jelentéstételre vonatkozó rendelkezések 
E támogatás
makrogazdasági jellegű és összeegyeztethető az IMF által támogatott
gazdasági programmal. A fellépésnek a Bizottság szolgálatai által végzett
nyomon követése az IMF-megállapodás, valamint az ukrán hatóságokkal
megkötendő egyetértési megállapodásban egyeztetett konkrét
reformintézkedések végrehajtásában elért haladás alapján történik (lásd még az
1.4.4. pontot).
2.2.        Irányítási és
kontrollrendszer 
2.2.1.     Felismert
kockázat(ok) 
A javasolt
makroszintű pénzügyi támogatási művelethez támogatáskezelési,
szakpolitikai és politikai kockázatok kapcsolódnak. 
Fennáll annak a
kockázata, hogy a makroszintű pénzügyi támogatást, amely nem meghatározott
kiadásokhoz kötött, csalárd módon használják fel. Általános értelemben ez a
kockázat olyan tényezőkhöz kapcsolódik, mint a központi banki és
pénzügyminisztériumi irányítási rendszerek minősége és a belső és
külső pénzügyi ellenőrzési képességek megfelelő mivolta. 
A műveletet
érintő másik meghatározó kockázat a gazdasági és politikai
bizonytalanságból, nevezetesen Ukrajna szuverenitásának és területi
integritásának Oroszország általi indokolatlan megsértéséből fakad. A
legfőbb belső kockázatot a politikai és gazdasági reformfolyamat
nehézségeivel összefüggő instabilitás jelenti. A nemzetközi közösség által
támogatott stabilizációs és reformintézkedések, egyebek mellett a javasolt
makroszintű pénzügyi támogatási művelet maradéktalan végrehajtását
alááshatja a társadalmi elégedetlenség, amely zavargásokhoz vezethet.
Végezetül
kockázatokat hordoz magában az európai és a globális gazdasági környezet
esetleges romlása is.
2.2.2.     Tervezett
ellenőrzési mód(ok) 
A makroszintű
pénzügyi támogatás a Bizottság, beleértve az Európai Csalás Elleni Hivatalt
(OLAF), és az Európai Számvevőszék felelősségi körébe tartozó
vizsgálati, ellenőrzési és pénzügyi ellenőrzési eljárások hatálya alá
tartozik.
2.2.3.     Az
ellenőrzések költsége és haszna és a megfelelési problémák várható aránya
A Bizottságot
terhelő, az ellenőrzési és kontrolleljárásokkal összefüggő
alapvető költségelemeket, valamint a pénzügyi és igazgatási folyamatoknak
a támogatási műveletet megelőzően elvégzett működési
értékeléséhez kapcsolódó költségeket a 3.2.1. táblázat tartalmazza. Emellett az
Európai Számvevőszék számára és az esetleges OLAF-beavatkozással
kapcsolatban is költségek merülnek fel. A működési értékelés során nemcsak
a források esetleges helytelen felhasználásával kapcsolatos kockázatok
mérhetők fel, de az értékelés járulékos előnyeként hasznos információ
nyerhető az államháztartás-irányítás területén szükséges reformokról is. A
megfelelési problémák várható aránya tekintetében megállapítható, hogy a meg
nem felelés kockázata (azaz a hitel vissza nem fizetésének vagy a források
helytelen felhasználásának kockázata) a makroszintű pénzügyi támogatási
eszközre vonatkozó, létrehozása óta szerzett tapasztalatok alapján alacsonynak
tekinthető.
2.3.        A csalások és a
szabálytalanságok megelőzésére vonatkozó intézkedések 
A csalárd
felhasználás kockázatának csökkentését számos intézkedés szolgálta és
szolgálja: 
Elsőként a
Bizottság szolgálatai az Unió általános költségvetésére alkalmazandó pénzügyi
szabályokról szóló költségvetési rendeletben megállapított követelmények
teljesítése érdekében megfelelően felhatalmazott külső szakértők
támogatásával működési értékelés során 2014 áprilisában ellenőrizték
az ukrán pénzügyminisztérium és a központi bank pénzügyi folyamatait és
igazgatási eljárásait. E vizsgálat a következő területekre tért ki: a
költségvetés elkészítése és végrehajtása, az államháztartás belső
ellenőrzése, külső és belső pénzügyi ellenőrzés, a
közbeszerzés, a készpénz és az államadósság kezelése, valamint a központi bank
függetlensége. Megállapították, hogy a
makroszintű pénzügyi támogatás hatékony és eredményes pénzügyi irányítását
szolgáló keret megfelelő Ukrajnában ahhoz, hogy az Unió az említett
támogatást nyújtsa. A támogatást az Ukrán Nemzeti Banknál erre a célra
létrehozott számlára folyósítja az Unió.
Másodszor, az
Ukrajnának nyújtott makroszintű pénzügyi támogatás javasolt jogalapja
csalást megelőző intézkedésekről is rendelkezik. Ezeket az
intézkedéseket az egyetértési megállapodás és a hitelmegállapodás az
ellenőrzésre, a csalás megelőzésére, a pénzügyi ellenőrzésre és
a csalás vagy korrupció esetén a források visszafizettetésére vonatkozó
rendelkezésekkel egészíti ki. A tervek szerint a hatékonyság, átláthatóság és
elszámoltathatóság növelése érdekében számos konkrét szakpolitikai feltétel
kapcsolódik majd a támogatáshoz, beleértve az államháztartás irányításának
területét. 
Végül, a
makroszintű pénzügyi támogatás a Bizottság – beleértve az OLAF-ot – és az
Európai Számvevőszék felelősségi körébe tartozó vizsgálati,
ellenőrzési és pénzügyi ellenőrzési eljárások hatálya alá tartozik.
3.           A JAVASLAT/KEZDEMÉNYEZÉS BECSÜLT PÉNZÜGYI
HATÁSA 
3.1.        A többéves
pénzügyi keret mely fejezetét/fejezeteit és a költségvetés mely kiadási
tételét/tételeit érintik a kiadások? 
Jelenlegi költségvetési kiadási tételek 
01 03 02
Makroszintű pénzügyi támogatás
01 03 06 A
garanciaalap feltöltése
A többéves pénzügyi
keret fejezetei, azon belül pedig a költségvetési tételek sorrendjében.
 A többéves pénzügyi keret fejezete || Költségvetési tétel || Kiadás típusa || Hozzájárulás 
 Szám [Megnevezés…...….] || diff./nem diff. ([22]) || EFTA-országoktól[23] || tagjelölt országoktól[24] || harmadik országokból || a költségvetési rendelet 18. cikke (1) bekezdésének aa) pontja értelmében 
 4 || 01 03 02 Makroszintű pénzügyi támogatás || diff. || NEM || NEM || NEM || NEM 
 4 || 01 03 06 A garanciaalap feltöltése || nem diff. || NEM || NEM || NEM || NEM 
01 03 06 – A harmadik országok
makroszintű pénzügyi támogatása céljából felvett uniós kölcsönökre
vonatkozó európai uniós garancia. A külső fellépésekre képzett
garanciaalapot a garanciaalapról szóló 480/2009/EK, Euratom tanácsi rendelettel[25] összhangban kell
feltölteni. E rendeletnek megfelelően az alap forrásainak el kell érniük
egy előirányzott összeget, amely az Unió egyes műveletekből
eredő, összes fennálló, az esedékes kifizetetlen kamatokkal növelt
tőkekötelezettségének 9 %-a (a továbbiakban: „előirányzott
összeg”). Az n. év kezdetén a feltöltés összegét az előirányzott összeg és
az alap n-1. év végén meglévő nettó eszközállományának különbségeként számítják.
A feltöltés összege az n. évben kerül be az n+1. év előzetes
költségvetésébe, és azt ténylegesen az n+1. év elején fizetik ki egy ügylettel
„A garanciaalap feltöltése” költségvetési sorból (01 03 06). Ennek
eredményeként az n-1. év végén az alap feltöltésének számításakor a folyósított
összeg 9 %-át (legfeljebb 162 millió EUR) veszik figyelembe az
előirányzott összegben.
A hitelre vonatkozó költségvetési garanciát
jelző költségvetési tételt („p.m.”) csak a garancia tényleges lehívása
esetén aktiválják. A költségvetési garanciát várhatóan nem hívják le.
Létrehozandó új költségvetési tételek: nem
alkalmazandó.
3.2.        A kiadásokra
gyakorolt becsült hatás 
3.2.1.     A kiadásokra
gyakorolt becsült hatás összegzése 
millió EUR (három tizedesjegyig)
 || A többéves pénzügyi keret fejezete: || 4. ||   ||   || [Megnevezés: Az EU mint globális partner] 
 || Főigazgatóság: <ECFIN> ||   ||   || 2015. év || 2016. év || 2017. év || 2018. év || ÖSSZESEN || 
 ||  Operatív előirányzatok ||   ||   ||   ||   ||   || 
 || 01 03 06 költségvetési tétel – A garanciaalap feltöltése || Kötelezettségvállalási előirányzatok || (1a) ||   ||   || 108 || 54 || 162 || 
 || Kifizetési előirányzatok || (2a) ||   ||   || 108 || 54 || 162 || 
 || Bizonyos egyedi programok keretéből finanszírozott igazgatási előirányzatok (működési értékelés és utólagos értékelés) ||   ||   ||   ||   ||   || 
 || 01 03 02 jogcímcsoport: || Kötelezettségvállalási előirányzatok || (3) ||   || 0,2 ||   ||   || 0,20 || 
 ||   || Kifizetési előirányzatok || (3a) ||   ||   || 0,2 ||   || 0,20 || 
 || Az ECFIN Főigazgatósághoz tartozó előirányzatok ÖSSZESEN || Kötelezettségvállalási előirányzatok || =1+1a +3 ||   || 0,2 || 108 || 54 || 162,2 || 
 || Kifizetési előirányzatok || =2+2a +3 ||   ||   || 108,2 ||   54 || 162,2 || 
 ||  Operatív előirányzatok ÖSSZESEN || Kötelezettségvállalási előirányzatok || (4) ||   || 0,2 || 108 ||   54 || 162,2 || 
 ||   || Kifizetési előirányzatok || (5) ||   ||   || 108,2 ||   54 || 162,2 || 
  Operatív előirányzatok ÖSSZESEN, beleértve az utólagos értékelést || Kötelezettségvállalási előirányzatok || (4) ||   || 0,2 || 108 || 54 || 162,2 || 
 Kifizetési előirányzatok || (5) ||   ||   || 108,2 || 54 || 162,2 || 
  Bizonyos egyedi programok keretéből finanszírozott igazgatási előirányzatok ÖSSZESEN || (6) ||   ||   ||   ||   ||   || 
 A többéves pénzügyi keret 4. FEJEZETÉHEZ tartozó előirányzatok ÖSSZESEN || Kötelezettségvállalási előirányzatok || =4+ 6 ||   || 0,2 || 108 ||   54 || 162,2 || 
 Kifizetési előirányzatok || =5+ 6 ||   ||   || 108,2 ||   54 || 162,2 || 
Amennyiben a javaslat/kezdeményezés több fejezetet is
érint:
millió EUR (három tizedesjegyig)
 A többéves pénzügyi keret fejezete: || 5. || „Igazgatási kiadások” 
   ||   ||   ||   ||   ||   || 
   || 2014. év || 2015. év || 2016. év || 2017. év || ÖSSZESEN 
  Humánerőforrás ||   || 0,660 || 0,396 || 0,132 || 1,188 
  Egyéb igazgatási kiadások ||   || 0,022 || 0,016 || 0,016 || 0,054 
 ECFIN Főigazgatóság ÖSSZESEN || Előirányzatok ||   || 0,682 || 0,412 || 0,148 || 1,242 
 A többéves pénzügyi keret 5. FEJEZETÉHEZ tartozó előirányzatok ÖSSZESEN   || (Összes kötelezettségvállalási előirányzat = Összes kifizetési előirányzat) ||   || 0,682 || 0,412 || 0,148 || 1,242 
millió EUR (három tizedesjegyig)
   ||   || 2014. év || 2015. év || 2016. év || 2017. év || ÖSSZESEN 
 A többéves pénzügyi keret 1–5. FEJEZETÉHEZ tartozó előirányzatok ÖSSZESEN || Kötelezettségvállalási előirányzatok ||   || 0,682 || 0,412 || 0,148 || 1,242 
 Kifizetési előirányzatok ||   || 0,682 || 0,412 || 0,148 || 1,242 
3.2.2.     Az operatív
előirányzatokra gyakorolt becsült hatás 
¨ A
javaslat/kezdeményezés nem vonja maga után operatív előirányzatok felhasználását.

X A javaslat/kezdeményezés az alábbi operatív előirányzatok
felhasználását vonja maga után:
Kötelezettségvállalási előirányzatok, millió EUR
(három tizedesjegyig)
 Tüntesse fel a célkitűzéseket és a teljesítéseket   ò ||   ||   ||   ||   ||   ||   ||   ||   ||   ||   ||   
 1. KONKRÉT CÉLKITŰZÉS[26] ||   ||   ||   ||   ||   ||   ||   ||   ||   ||   ||   
   ||   || 2015. év. || 2016. év. || 2017. év || 2018. év || 2019. év ||   ||   
   || Típus || Szám || Költség || Szám || Költség || Szám || Költség || Szám || Költség || Szám || Költség || Teljes szám || Összköltség 
 – teljesítés 1. || Utólagos értékelés ||   ||   ||   ||   || 1 || 0,2 ||   ||   ||   ||   || 1 || 0,2 
 – teljesítés 2. || A garanciaalap feltöltése ||   ||   ||   ||   || 1 || 108 || 1 || 54 ||   ||   || 2 || 162 
 Az 1. konkrét célkitűzés részösszege ||   ||   ||   ||   || 2 || 108,2 || 1 || 54 ||   ||   || 3 || 162,2 
 ÖSSZKÖLTSÉG ||   ||   ||   ||   || 2 || 108,2 || 1 || 54 ||   ||   || 3 || 162,2 
3.2.3.     Az igazgatási
előirányzatokra gyakorolt becsült hatás
3.2.3.1.  Összegzés 
¨ A
javaslat/kezdeményezés nem vonja maga után igazgatási előirányzatok
felhasználását. 
X A javaslat/kezdeményezés az alábbi igazgatási előirányzatok
felhasználását vonja maga után:
millió EUR (három
tizedesjegyig)
   || [27]   || 2014. év || 2015. év || 2016. év || 2017. év || A táblázat a hatás időtartamának megfelelően (vö. 1.6. pont) további évekkel bővíthető || ÖSSZESEN 
 A többéves pénzügyi keret 5. FEJEZETE ||   ||   ||   ||   ||   ||   ||   ||   ||   
 Humánerőforrás ||   ||   || 0,660 || 0,396 || 0,132 ||   ||   ||   || 1,188 
 Egyéb igazgatási kiadások (látogatások) ||   ||   || 0,022 || 0,016 || 0,016 ||   ||   ||   || 0,054 
 A többéves pénzügyi keret 5. FEJEZETÉNEK részösszege ||   ||   || 0,682 || 0,412 || 0,148 ||   ||   ||   || 1,242 
 A többéves pénzügyi keret 5. FEJEZETÉBE[28] bele nem tartozó előirányzatok   ||   ||   ||   ||   ||   ||   ||   ||   ||   
 Humánerőforrás ||   ||   ||   ||   ||   ||   ||   ||   ||   
 Egyéb igazgatási kiadások ||   ||   ||   ||   ||   ||   ||   ||   ||   
 A többéves pénzügyi keret 5. FEJEZETÉBE bele nem tartozó előirányzatok részösszege ||   ||   ||   ||   ||   ||   ||   ||   ||   
 ÖSSZESEN ||   ||   || 0,682 || 0,412 || 0,148 ||   ||   ||   || 1,242 
Az igazgatási
előirányzat-igényeknek az adott főigazgatóság rendelkezésére álló, az
intézkedés irányításához rendelt előirányzatokkal és/vagy az adott
főigazgatóságon belüli átcsoportosítással kell eleget tenni. A források
adott esetben a költségvetési korlátok betartása mellett kiegészíthetők az
éves elosztási eljárás keretében az irányító főigazgatósághoz rendelt
további juttatásokkal.
3.2.3.2.   Becsült humánerőforrás-szükségletek

¨ A
javaslat/kezdeményezés nem igényel humánerőforrást. 
X A javaslat/kezdeményezés az alábbi humánerőforrás-igénnyel jár:
A becsléseket teljes munkaidős
egyenértékben kell kifejezni
   ||   || 2014. év || 2015. év || 2016. év || 2017. év. || A táblázat a hatás időtartamának megfelelően (vö. 1.6. pont) további évekkel bővíthető 
  A létszámtervben szereplő álláshelyek (tisztviselők és ideiglenes alkalmazottak) || 
 01 01 01 01 (a központban és a bizottsági képviseleteken) ||   ||   || 5 || 3 || 1 ||   ||   ||   
 XX 01 01 02 (a küldöttségeknél) ||   ||   ||   ||   ||   ||   ||   ||   
 XX 01 05 01 (közvetett kutatás) ||   ||   ||   ||   ||   ||   ||   ||   
 10 01 05 01 (közvetlen kutatás) ||   ||   ||   ||   ||   ||   ||   ||   
  Külső munkatársak teljes munkaidős egyenértékben (FTE)[29] kifejezve   
 XX 01 02 01 (AC, END, INT a teljes keretből) ||   ||   ||   ||   ||   ||   ||   ||   
 XX 01 02 02 (AC, AL, END, INT és JED a küldöttségeknél) ||   ||   ||   ||   ||   ||   ||   ||   
 XX 01 04 yy[30]   || – a központban ||   ||   ||   ||   ||   ||   ||   ||   
 – a küldöttségeknél ||   ||   ||   ||   ||   ||   ||   ||   
 XX 01 05 02 (AC, END, INT közvetett kutatásban)   ||   ||   ||   ||   ||   ||   ||   ||   
 10 01 05 02 (AC, INT, END közvetlen kutatásban) ||   ||   ||   ||   ||   ||   ||   ||   
 Egyéb költségvetési tétel (kérjük megnevezni) ||   ||   ||   ||   ||   ||   ||   ||   
 ÖSSZESEN ||   ||   || 5 || 3 || 1 ||   ||   ||   
XX az érintett szakpolitikai terület vagy
költségvetési cím.
A humánerőforrás-igényeknek az adott főigazgatóság
rendelkezésére álló, az intézkedés irányításához rendelt személyzettel és/vagy
az adott főigazgatóságon belüli személyzet-átcsoportosítással kell eleget
tenni. A források adott esetben a költségvetési korlátok betartása mellett
kiegészíthetők az éves elosztási eljárás keretében az irányító
főigazgatósághoz rendelt további juttatásokkal.
Az elvégzendő feladatok leírása:
 Tisztviselők és ideiglenes alkalmazottak || A D. Igazgatóság igazgatója: A művelet felügyelete és irányítása; kapcsolattartás a Tanáccsal és a Parlamenttel a határozat elfogadása és az egyetértési megállapodás jóváhagyása kapcsán; tárgyalások az ukrán hatóságokkal az egyetértési megállapodásról, jelentések áttekintése; kiküldetések vezetése és a feltételeknek való megfelelés terén elért eredmények értékelése. A D. Igazgatóság illetékes egységvezetője / egységvezető-helyettese: Az igazgató segítése az alábbiak tekintetében: a művelet irányítása, kapcsolattartás a Tanáccsal és a Parlamenttel a határozat elfogadása és az egyetértési megállapodás jóváhagyása kapcsán, tárgyalások az ukrán hatóságokkal az egyetértési megállapodásról és a hitelmegállapodásról (az L. Igazgatósággal együttműködésben), jelentések áttekintése és a feltételeknek való megfelelés terén elért eredmények értékelése. Referens közgazdászok, Makroszintű Pénzügyi Támogatás szektor (D. Igazgatóság): A határozat és az egyetértési megállapodás kidolgozása, kapcsolattartás a hatóságokkal és nemzetközi pénzügyi szervezetekkel, ellenőrző kiküldetések vezetése, bizottsági szolgálati jelentések készítése és a támogatás irányításával kapcsolatos bizottsági munkafolyamatok elvégzése, kapcsolattartás külső szakértőkkel a működési értékeléssel és az utólagos értékeléssel összefüggésben. L. Igazgatóság (L4., L5. és L6. csoportok az igazgató felügyelete alatt): A hitelmegállapodás kidolgozása és annak megtárgyalása az ukrán hatóságokkal, valamint az illetékes bizottsági szolgálatok jóváhagyásának megszerzése és a felek általi aláírásának biztosítása. A hitelmegállapodás hatálybalépésének nyomon követése. A hitelfelvételi műveletekkel kapcsolatos bizottsági határozatok kidolgozása, forráslehívások benyújtásának nyomon követése, bankok kiválasztása, a finanszírozási műveletek előkészítése és végrehajtása, valamint a forrásoknak Ukrajna részére történő folyósítása. A hiteltörlesztés nyomon követésével kapcsolatos back office tevékenységek ellátása. Az említett tevékenységekkel kapcsolatos jelentések elkészítése. 
 Külső munkatársak || Nem alkalmazandó 
3.2.4.     A jelenlegi
többéves pénzügyi kerettel való összeegyeztethetőség 
X A javaslat/kezdeményezés összeegyeztethető a jelenlegi többéves
pénzügyi kerettel.
3.2.5.     Harmadik felek
részvétele a finanszírozásban 
X A javaslat/kezdeményezés nem irányoz elő harmadik felek általi
társfinanszírozást. 
3.3.        A bevételre
gyakorolt becsült pénzügyi hatás 
X       A
javaslatnak/kezdeményezésnek nincs pénzügyi hatása a bevételre.
[1]               A hatóságok két alkalommal (márciusban és júliusban)
módosították a költségvetést a magas költségvetési hiány megfékezése érdekében.
[2]               Január és október között a termékimport 26,2 %-kal
csökkent az előző évihez képest, ami jóval meghaladja az export
10,8 %-os visszaesését.
[3]               A pénzügyi mérlegben a nettó kiáramlás 2014 januárja és
októbere között 4,8 milliárd USD-t tett ki. A tőkekiáramlás mögötti
fő tényező a nem rezidensek által elhelyezett betétek kivonása volt.
Az említett időszakban a közvetlen külföldi befektetésekre és a
portfólióbefektetésekre egyaránt a kiáramlás volt jellemző, bár ezek
mértéke kisebb volt.
[4]               HL L 209., 2002.8.6., 22. o.
[5]               HL L 189., 2010.7.22., 28. o.
[6]               HL L 111., 2014.4.15., 85. o.
[7]               HL C […], […], […]. o.
[8]               Az Európai Parlament 2012. …-i álláspontja és a Tanács
2012. …-i határozata.
[9]               HL L 209., 2002.8.6., 22. o.
[10]             HL L 189., 2010.7.22., 28. o.
[11]             HL L 111., 2014.4.15., 85. o.
[12]             Az Európai Parlament és a Tanács 2011. február 16-i
182/2011/EU rendelete a Bizottság végrehajtási hatásköreinek gyakorlására
vonatkozó tagállami ellenőrzési mechanizmusok szabályainak és általános
elveinek megállapításáról (HL L 55., 2011.2.28., 13. o.).
[13]             A Tanács 2010. július 26-i 2010/427/EU határozata az
Európai Külügyi Szolgálat szervezetének és működésének megállapításáról
(HL L 201., 2010.8.3., 30. o.).
[14]             A Tanács 2009. május 25-i 2009/480/EK, Euratom rendelete a
külső fellépésekre vonatkozó garanciaalap létrehozásáról (HL L 145.,
2009.6.10., 10. o.).
[15]             Az Európai Parlament és a Tanács
2012. október 25-i 966/2012/EU, Euratom rendelete az Unió általános
költségvetésére alkalmazandó pénzügyi szabályokról és az 1605/2002/EK, Euratom
tanácsi rendelet hatályon kívül helyezéséről (HL L 298., 2012.10.26.,
1. o.).
[16]             A Bizottság 2012. október 29-i 1268/2012/EU
felhatalmazáson alapuló rendelete az Unió általános költségvetésére
alkalmazandó pénzügyi szabályokról szóló 966/2012/EU, Euratom európai
parlamenti és tanácsi rendelet alkalmazási szabályairól (HL L 362.,
2012.12.31., 1. o.).
[17]             A Tanács 1995. december 18-i 2988/95/EK, Euratom rendelete
az Európai Közösségek pénzügyi érdekeinek védelméről (HL L 312.,
1995.12.23., 1. o.).
[18]             A Tanács 1996. november 11-i 2185/96/Euratom, EK rendelete
az Európai Közösségek pénzügyi érdekeinek csalással és egyéb
szabálytalanságokkal szembeni védelmében a Bizottság által végzett helyszíni
ellenőrzésekről és vizsgálatokról (HL L 292., 1996.11.15., 2. o.).
[19]             Az Európai Parlament és a Tanács
2013. szeptember 11-i 883/2013/EU, Euratom rendelete az Európai
Csalás Elleni Hivatal (OLAF) által lefolytatott vizsgálatokról, valamint az
1073/1999/EK európai parlamenti és tanácsi rendelet és az 1074/1999/Euratom
tanácsi rendelet hatályon kívül helyezéséről (HL L 248., 2013.9.18., 1.
o.).
[20]             Tevékenységalapú irányítás: ABM (Activity-Based
Management), tevékenységalapú költségvetés-tervezés: ABB (Activity-Based
Budgeting).
[21]             Az egyes igazgatási módszerek ismertetése, valamint a
költségvetési rendeletben szereplő megfelelő hivatkozások
megtalálhatók a Költségvetési Főigazgatóság honlapján: http://www.cc.cec/budg/man/budgmanag/budgmanag_en.html
[22]             Diff. = Differenciált előirányzatok / Non-Diff. = Nem
differenciált előirányzatok.
[23]             EFTA: Európai Szabadkereskedelmi Társulás.
[24]             Tagjelölt országok és adott esetben a nyugat-balkáni
potenciális tagjelölt országok.
[25]             A Tanács 2009. május 25-i 2009/480/EK, Euratom rendelete a
külső fellépésekre vonatkozó garanciaalap létrehozásáról (HL L 145.,
2009.6.10., 10. o.).
[26]             Az 1.4.2. szakaszban („Konkrét célkitűzések...”)
feltüntetett célkitűzés. „Konkrét célkitűzés(ek)…”:
[27]             Az N. év a javaslat/kezdeményezés végrehajtásának
első éve.
[28]             Technikai és/vagy igazgatási segítségnyújtás, valamint
uniós programok és/vagy intézkedések végrehajtásához biztosított támogatási
kiadások (korábban: BA-tételek), közvetett kutatás, közvetlen kutatás.
[29]             AC=szerződéses alkalmazott; AL=helyi alkalmazott;
END=kirendelt nemzeti szakértő; INT=kölcsönmunkaerő (átmeneti
alkalmazott); JED = küldöttségi pályakezdő szakértő.
[30]             Az operatív előirányzatokból finanszírozott
külső személyzetre vonatkozó részleges felső határérték (korábban:
BA-tételek).